PIB Headquarters
कोविड-19 पर पीआईबी का दैनिक बुलेटिन

- पिछले 24 घंटे में किए गए 10,75,760 टेस्ट के साथ ही कुल टेस्ट की संख्या 10.65 करोड़ से ज्यादा हो गई है।
- पॉजिटिविटी रेट लगातार गिर रहा है और आज यह 7.54 प्रतिशत पर आ गया।
- पिछले 24 घंटे में 56,480 लोग ठीक हो गए और अस्पताल से उन्हें छुट्टी मिल गई जबकि 49,881 नए मामलों की पुष्टि हुई है।
- आज की तारीख में सक्रिय मामले 6,03,687 हैं।
- आरोग्यसेतु ऐप से संबंधित एक आरटीआई के तहत मांगी गई जानकारी पर केंद्रीय सूचना आयोग के आदेश के बारे में एमईआईटीवाई ने स्पष्टीकरण जारी किया।
#Unite2FightCorona
#IndiaFightsCorona
भारत में कोरोना परीक्षण में लगातार वृद्धि, पिछले 9 दिनों में 1 करोड़ टेस्ट किए गए
देश में जनवरी, 2020 से कोरोना जांच के आधारभूत ढांचे में लगातार वृद्धि हुई है और इसकी वजह से कोरोना जांच की संख्या में भी जबर्दस्त वृद्धि दर्ज की गई है। देश में कोरोना जांच क्षमताओं में कई गुना बढ़ोतरी हुई है और अब रोजाना 15 लाख परीक्षण किए जा सकते हैं। पिछले 24 घंटों में 10,75,760 परीक्षण किए गए और अब तक कुल मिलाकर 10.65 करोड़ से अधिक  परीक्षण हो चुके हैं। पिछले छह सप्ताह में प्रतिदिन औसतन 11 लाख परीक्षण किए गए हैं। समग्र पॉजिटिविटी दर में लगातार गिरावट आ रही है और आज यह 7.54 प्रतिशत है। देश में कोरोना के सक्रिय मामलों में लगातार गिरावट का दौर जारी है और आज कोरोना के सक्रिय मामले 6,03,687 हैं जो देश के कुल पॉजिटिव मामलों का केवल 7.51 प्रतिशत है। कोरोना के सक्रिय मामलों में गिरावट संक्रमण से ठीक होने वाले लोगों की बढ़ती संख्या के कारण हो रही है। अब तक कोरोना को मात देने वाले मरीजों की संख्या 73 लाख से अधिक  हो चुकी है और कोरोना से ठीक हुए मरीजों तथा सक्रिय मामलों का अंतर 67 लाख से अधिक  हो गया है। कोरोना से ठीक होने वाले लोगों की बढ़ती संख्या के चलते इस अंतर में लगातार बढ़ोतरी हो रही है। पिछले 24 घंटों में 56,480 लोग ठीक हुए हैं और उन्हें अस्पतालों से छुट्टी दी गई है और कोरोना के नए पुष्ट मामलों की संख्या 49,881 है। कोरोना से ठीक होने वाले नए मामलों का 79 प्रतिशत 10 राज्यों और संघ शासित प्रदेशों से हैं। पिछले 24 घंटों में कोरोना की वजह से 517 लोगों की मौत हुई है और इनमें से लगभग 81 प्रतिशत 10 राज्यों और केन्द्र शासित प्रदेशों से हैं।
विस्तार से यहां पढ़ें-
डॉ. हर्षवर्धन ने तमिलनाडु में कोविड से संबंधित उचित व्यवहार सुनिश्चित करने के लिए तैयारियों और उपायों का जायजा लिया
केंद्रीय स्वास्थ्य और परिवार कल्याण मंत्री डॉ. हर्षवर्धन ने तमिलनाडु के स्वास्थ्य एवं चिकित्सा और शिक्षा मंत्री डॉ. सी. विजय भास्कर और राज्य के वरिष्ठ अधिकारियों के साथ कल वीडियो कॉन्फ्रेंसिंग के जरिए बैठक की। इस बैठक में केंद्रीय स्वास्थ्य और परिवार कल्याण मंत्री ने तमिलनाडु में कोविड-19 के हालात से निपटने और उससे जुड़े बर्ताव को लेकर उठाए गए कदमों को सुनिश्चित करने की तैयारियों का जायजा लिया। कोविड-19 के खिलाफ प्रधानमंत्री के जन आंदोलन के आह्वान को दोहराते हुए डॉ. वर्धन ने कहा, “राज्य सरकार को नागरिकों के बीच मास्क/फेस कवर इस्तेमाल करने, सोशल डिस्टेंसिंग के नियमों का पालन करने और नियमित रूप से हाथ धोने को लेकर जागरूकता फैलाने की जरूरत है।” उन्होंने कहा, “आने वाले त्योहारी सीजन में जोखिम हो सकता है, जो अब तक कोविड-19 के खिलाफ उठाए कदमों के लिए खतरा बन सकता है। हम सभी को अगले तीन महीनों के लिए सतर्क रहना चाहिए। कोविड को लेकर उपयुक्त व्यवहार कोरोना के प्रसार को रोकने में प्रभावी होगा। प्रधानमंत्री के मास्क पहनने / चेहरा ढकने, सोशल डिस्टेंसिंग बनाए रखने और लगातार हाथ धोने के संदेश को अंतिम नागरिक तक पहुंचना चाहिए।” तमिलनाडु के कोविड मापदंडों की देश के साथ तुलना करते हुए डॉ. हर्षवर्धन ने कहा, “तमिलनाडु में कोरोना मरीजों के ठीक होने की दर 94.6 प्रतिशत है जो राष्ट्रीय रिकवरी रेट से अधिक है। कोरोना से होने वाली मृत्यु दर 1.54 प्रतिशत है जो राष्ट्रीय औसत के बराबर है।”
विस्तार से यहां पढ़ें-
केंद्रीय स्वास्थ्य सचिव ने पश्चिम बंगाल, केरल और दिल्ली में कोविड-19 के संदर्भ में जनस्वास्थ्य प्रतिक्रिया उपायों की स्थिति की समीक्षा की
केंद्रीय स्वास्थ्य सचिव श्री राजेश भूषण ने आज वीडियो कॉन्फ्रेंसिंग के जरिए आयोजित एक बैठक में नीति आयोग के सदस्य  डॉ. वी के पॉल और आईसीएमआर के डीजी डॉ. बलराम भार्गव की मौजूदगी में पश्चिम बंगाल, केरल और केंद्रशासित प्रदेश दिल्ली में कोविड की स्थिति और जनस्वास्थ्य प्रतिक्रिया उपायों की समीक्षा की। इस वर्चुअल बैठक में राज्य/केंद्रशासित प्रदेश के स्वास्थ्य सचिव, एनएचएम एमडी, डीजीएचएस और अन्य वरिष्ठ स्वास्थ्य अधिकारियों ने हिस्सा लिया। बैठक में इन राज्यों/केंद्रशासित प्रदेश में कोविड के बढ़ते मामलों पर चिंता व्यक्त की गई। राज्यों/केंद्रशासित प्रदेश को सामाजिक दूरी, सैनिटाइजेशन और मास्क पहनने जैसे अन्य एहतियाती उपायों को लागू करने की सलाह भी दी गई।
विस्तार से यहां पढ़ें-
श्री धर्मेंद्र प्रधान ने बहुपक्षीय ऊर्जा पारगमन में भारत को साझेदार बनाने के लिए वैश्विक तेल एवं गैस तथा अन्य प्रमुख ऊर्जा कंपनियों को आमंत्रित किया
केन्द्रीय पेट्रोलियम एवं प्राकृतिक गैस तथा इस्पात मंत्री श्री धर्मेंद्र प्रधान ने वैश्विक उद्योग जगत और विशेषज्ञों को सभी प्रकार के ऊर्जा उत्पादन को बढ़ाकर भारत को समृद्ध बनाने में भागीदार बनने के लिए आमंत्रित किया है। कल शाम ‘सीईआरए वीक इंडिया एनर्जी फोरम’ के समापन सत्र में बोलते हुए उन्होंने कहा कि ऐसे समय में जब कोविड-19 महामारी वैश्विक ऊर्जा क्षेत्र पर प्रतिकूल प्रभाव डाल रही है, माननीय प्रधानमंत्री द्वारा भारत ऊर्जा संगोष्ठी का उद्घाटन भारत सरकार की ऊर्जा सुरक्षा एवं वास्तु-कला में सुधार करने और ऊर्जा परिदृश्य को बदलने के प्रति चिंतन को दर्शाता है। श्री प्रधान ने कहा कि माननीय प्रधानमंत्री के निर्णायक और दूरदर्शी नेतृत्व में, हम कोविड के बाद और इसके दौरान ऊर्जा क्षेत्र में भारत की आर्थिक वृद्धि के लिए ठोस प्रयास तथा सभी आवश्यक कदम उठा रहे हैं। उन्होंने कहा कि विश्व अभूतपूर्व स्वास्थ्य संकट से गुजर रहा है और कोविड महामारी वैश्विक स्तर पर आर्थिक विकास में बाधा उत्पन्न कर रही है।
विस्तार से यहां पढ़ें-
आरोग्यसेतु ऐप के संबंध में आरटीआई के तहत मांगी जानकारी पर केंद्रीय सूचना आयोग के आदेश पर इलेक्ट्रॉनिक्स एवं सूचना प्रौद्योगिकी मंत्रालय ने स्पष्टीकरण जारी किया
आरोग्यसेतु ऐप के संबंध में आरटीआई के तहत मांगी गई जानकारी पर केंद्रीय सूचना आयोग द्वारा पारित आदेश से जुड़ी मीडिया रिपोर्ट ने ध्यान आकृष्ट किया है। उपरोक्त के संबंध में, यह स्पष्ट किया जाता है कि आरोग्यसेतु ऐप और भारत में कोविड-19 महामारी को रोकने में इसकी सहायक भूमिका के संबंध में कोई भी संदेह नहीं होना चाहिए। जैसा कि 2 अप्रैल 2020 की प्रेस विज्ञप्ति और सोशल मीडिया पोस्ट के माध्यम से घोषणा की गई थी, कोविड-19 के विरुद्ध लड़ाई में भारत के लोगों को एक-साथ लाने के लिए भारत सरकार द्वारा सार्वजनिक निजी भागीदारी मोड में आरोग्यसेतु ऐप को लॉन्च किया गया था। लॉकडाउन के प्रतिबंधों के साथ महामारी के संकटकाल से निपटने के लिए आरोग्यसेतु ऐप को लगभग 21 दिन के रिकॉर्ड समय में विकसित किया गया, इसका एकमात्र उद्देश्य मेड इन इंडिया के तहत उद्योग जगत, शिक्षा जगत एवं सरकारी क्षेत्र के क्षमतावान लोगों, जिन्होंने इस दिशा में दिन-रात जुटकर काम किया, के सहयोग से एक मजूबत, टिकाऊ और सुरक्षित कॉन्टैक्ट ट्रेसिंग ऐप को तैयार करना था। 2 अप्रैल 2020 के बाद से आरोग्यसेतु ऐप पर नियमित रूप से प्रेस विज्ञप्ति और अपडेट जारी किए गए हैं, इसमें 26 मई 2020 को ओपन डोमेन में सुरक्षित कोड को उपलब्ध कराना भी सम्मिलित है। जब कोड को ओपन/पब्लिक में जारी किया गया तब ऐप के विकास और ऐप परितंत्र के प्रबंधन से जुड़े सभी लोगों के नाम विभिन्न चरणों में साझा किए गए थे और इसे व्यापक रूप से मीडिया से भी साझा किया गया था। जैसा कि पहले उल्लेख किया गया है, ऐप को सरकार और निजी क्षेत्र के एक सहयोगपूर्ण प्रयास से विकसित किया गया है। ऐप को 16.23 करोड़ से अधिक उपयोगकर्ताओं द्वारा डाउनलोड किया जा चुका है और कोविड-19 के खिलाफ लड़ाई में इसने अग्रिम पंक्ति के स्वास्थ्य कर्मियों के प्रयासों को बहुत संवर्धित किया है। इसने कोविड पॉजिटिव यूजर्स के ब्लूटूथ संपर्कों की पहचान में मदद की है और अलर्ट जारी कर लोगों को सुरक्षित बनाए रखने में सहायता की है। इन ब्लूटूथ संपर्कों को कोविड-19 यूजर के साथ संपर्क में आने की सीमा के आधार पर सावधानी, क्वारंटाइन या परीक्षण की सलाह दी गई है। इस प्रकार, आरोग्यसेतु ऐप कोविड-19 के विरुद्ध भारत की लड़ाई में बहुत उपयोगी सिद्ध हुआ है। हाल ही में, डब्ल्यूएचओ ने भी भारत में महामारी को रोकने में आरोग्यसेतु की भूमिका की प्रशंसा की है।
विस्तार से पढ़ें-
थोक में दवाओं के घरेलू उत्पादन और चिकित्सा उपकरणों के विनिर्माण को बढ़ावा देने के लिए पीएलआई योजनाओं के ‘संशोधित’ दिशानिर्देश
केंद्रीय औषधि विभाग, रसायन एवं उर्वरक मंत्रालय ने उद्योग जगत से प्राप्त सुझावों और टिप्पणियों को ध्यान में रखते हुए थोक दवाओं और चिकित्सा उपकरणों के घरेलू विनिर्माण को बढ़ावा देने के लिए उत्पादन से जुड़े हुए प्रोत्साहन  योजनाओं को संशोधित किया है। तदनुसार, ‘न्यूनतम सीमा रेखा’ निवेश की आवश्यकता को प्रौद्योगिकी विकल्पों की उपलब्धता को ध्यान में रखते हुए ‘प्रतिबद्ध निवेश’ द्वारा प्रतिस्थापित किया गया है जो उत्पाद-दर-उत्पाद भिन्न होता है। वित्त वर्ष 2021-22 में चयनित आवेदकों द्वारा किए जाने वाले पूंजीगत व्यय को ध्यान में रखते हुए योजना का कार्यकाल एक वर्ष बढ़ा दिया गया है। तदनुसार, प्रोत्साहन का लाभ उठाने के उद्देश्य से बिक्री को वित्त वर्ष 2021-2022 के बजाय वित्तीय वर्ष 2022-2023 से शुरू कर 5 वर्षों के लिए किया जाएगा।
विस्तार से यहां पढ़ें-
वित्त मंत्री श्रीमती निर्मला सीतारमण ने यूनाइटेड किंगडम-भारत के 10वें दौर के आर्थिक और वित्तीय संवाद में भारतीय प्रतिनिधिमंडल का नेतृत्व किया
केंद्रीय वित्त और कॉरपोरेट मामलों की मंत्री श्रीमती निर्मला सीतरमण ने कल वीडियो कॉन्फ्रेंसिंग के माध्यम से आयोजित 10वें दौर के मंत्रिस्तरीय यूनाइटेड किंगडम-भारत आर्थिक और वित्तीय संवाद  में भारतीय प्रतिनिधिमंडल का नेतृत्व किया। भारत और यूनाइटेड किंगडम के बीच विभिन्न क्षेत्रों में बेहद घनिष्ठ द्विपक्षीय संबंध हैं। भारत और यूनाइटेड किंगडम के संबंध महत्वपूर्ण हैं क्योंकि दोनों देश विश्व की सात बड़ी अर्थव्यवस्थाओं में शामिल हैं जिनकी कुल जीडीपी 5 ट्रिलियन डॉलर से अधिक है। 2007 में पहले दौर की ईएफडी के बाद से भारत और यूनाइटेड किंगडम के बीच व्यापार दोगुने से भी ज्यादा हो गया है और द्विपक्षीय निवेश दोनों देशों में आधा मिलियन से ज्यादा लोगों को नौकरियां उपलब्ध करवा रहे हैं।
विस्तार से यहां पढ़ें-
बैडमिंटन खिलाड़ी लक्ष्य सेन अपने कोच के कोविड पॉजिटिव पाए जाने के बाद जर्मनी में सारलोरलक्स ओपेन से हटे
भारतीय पुरुष बैडमिंटन खिलाड़ी लक्ष्य सेन अपने कोच डीके सेन के कोविड-19 पॉजिटिव पाए जाने के बाद जर्मनी में सारलोरलक्स ओपन से हट गए हैं। वह इसी हफ्ते सारलोरलक्स ओपन खेलने वाले थे। सेन, उनके कोच और फिजियो 25 अक्टूबर को इस टूर्नामेंट के लिए सार्कब्रोकन पहुंचे थे जहां वह पिछले टूर्नामेंट के विजेता हैं। उन्हें कोविड परीक्षण के लिए फ्रैंकफर्ट जाने की सलाह दी गई थी। उनकी जांच रिपोर्ट 27 अक्टूबर को प्राप्त हुई जिसमें सेन और उनके फिजियो को निगेटिव बताया गया था लेकिन उनके कोच को कोविड पॉजिटिव  बताया गया है। ऐसे में टूर्नमेंट के कामकाज में बाधा न डालने और अन्य खिलाड़ियों को खतरे में न डालने के लिए सेन ने इस आयोजन में भाग न लेने का निर्णय लिया है और इसकी सूचना आयोजकों को दे दी गई है।
विस्तार से यहां पढ़ें-
विश्व की पहली साइंटून आधारित पुस्तक “बाय-बाय कोरोना” का उत्तर प्रदेश की राज्यपाल श्रीमती आनंदीबेन पटेल द्वारा लोकार्पण
विज्ञान विषयक कार्टून्स को साइंटून्स कहा जाता है। साइंटून्स के माध्यम से विज्ञान से जुड़े जटिल तथ्यों को भी आम जन के लिए बेहद रोचक एवं हल्के-फुल्के अंदाज में पेश करने का प्रयास किया जाता है। इनमें नवीन शोध, विभिन्न वैज्ञानिक विषय, डेटा और विज्ञान आधारित अवधारणाएं शामिल हैं। कोरोना वायरस पर केंद्रित विश्व की पहली साइंटून  आधारित पुस्तक “बाय-बाय कोरोना” का लोकार्पण आज उत्तर प्रदेश की राज्यपाल श्रीमती आनंदीबेन पटेल ने लखनऊ स्थित राजभवन में किया। विज्ञान और प्रौद्योगिकी विभाग की स्वायत्त संस्था विज्ञान प्रसार द्वारा इस पुस्तक का प्रकाशन किया गया है।
विस्तार से यहां पढ़ें-
पीआईबी फील्ड कार्यालयों से प्राप्त जानकारियां
- पंजाब- स्वास्थ्य एवं परिवार कल्याण मंत्री, पंजाब ने जागरूकता फैलाने के लिए राज्य के सभी मधुमेह और उच्च रक्तचाप रोगियों को पत्र लिखकर निवारक उपायों को अपनाने और अपने आहार तथा व्यायाम दिनचर्या को निर्धारित करने को कहा है। उन्होंने बताया कि उन्होंने विभाग से यह सुनिश्चित करने के लिए कहा है कि इन पत्रों को सभी मधुमेह और उच्च रक्तचाप रोगियों को 15 दिनों के भीतर एएनएम और आशा की मदद से वितरित किया जाए। मंत्री ने कहा कि वैसे तो पंजाब में कोरोनावायरस के सक्रिय मामलों में तेजी से गिरावट आई है, फिर भी त्योहार के मौसम को ध्यान में रखते हुए सिविल सर्जनों को निर्देश दिए गए हैं कि वे मास्क पहनना, सार्वजनिक स्थानों पर सामाजिक दूरी और हाथ की स्वच्छता को बनाए रखने के दिशानिर्देशों का सख्ती से पालन सुनिश्चित करें।
- हिमाचल प्रदेश- हिमाचल प्रदेश के शिक्षा मंत्री ने कल जियो टीवी के तीन नए प्राथमिक, उच्च और व्यावसायिक चैनल लॉन्च किए। उन्होंने कहा कि इन चैनलों के साथ, राज्य में छात्रों को ऑनलाइन अध्ययन के लिए एक और सुविधा उपलब्ध कराई गई है। कोविड-19 महामारी के मद्देनजर, राज्य सरकार ने व्हाट्सएप के माध्यम से प्री-नर्सरी से 12वीं कक्षा तक 'हर घर पाठशाला' कार्यक्रम शुरू किया है और दूरदर्शन शिमला के माध्यम से कक्षा 10वीं और 12वीं के लिए ज्ञानशाला कार्यक्रम शुरू किया गया है, जो सुचारू ढंग से चल रहा है।
- अरुणाचल प्रदेश- राज्य में कोविड मरीजों के ठीक होने की दर 85 प्रतिशत से अधिक है। पिछले 24 घंटों में 183 मरीज ठीक हो गए और उन्हें अस्पताल से छुट्टी दे दी गई। राज्य में 108 नए पॉजिटिव केस सामने आए हैं।
- असम- राज्य में पिछले 24 घंटों में किए गए कुल 26150 टेस्ट में से 448 कोविड-19 केस का पता चला है। कुल कोविड-19 टैली 205237 पहुंच गई है।
- मेघालय- राज्य में आज कोरोनावायरस से 134 लोग ठीक हो गए। कुल सक्रिय मामले अब 1364 हैं, जिसमें से 54 बीएसएफ और सशस्त्र बलों से हैं।
- नगालैंड- राज्य के 8824 कोविड केस में 3843 सशस्त्र बलों, 2906 संपर्क वाले, वापस आने वाले 1642 और फ्रंटलाइन वर्कर्स 433 हैं।
- महाराष्ट्र- आम जनता को नॉन-पीक समय में मुंबई लोकल ट्रेनों से यात्रा की अनुमति देने के बाबत महाराष्ट्र सरकार द्वारा रेलवे अधिकारियों को पत्र लिखे जाने के बाद पश्चिम और मध्य रेलवे ने बुधवार को कहा कि वे सामाजिक सुरक्षा नियमों को ध्यान में रखते हुए उपनगरीय सेवाओं को बढ़ाने के लिए तैयार हैं। मुंबई में बुधवार को 1354 नए कोविड केस सामने आए और शहर में अब सक्रिय मामले 19,357 हैं।
- गुजरात- राज्य में कोरोनावायरस का पहला केस सामने आने के सात महीने से ज्यादा समय बाद राज्य में केसलोड बुधवार को 1.7 लाख के आंकड़े को पार कर गया। राज्य में 980 नए कोविड-19 मरीज सामने आए हैं, जिससे टैली 1,70,334 पहुंच गई। छह और संक्रमित मरीजों की मौत हो गई जिससे मृतकों की संख्या 3,729 पहुंच गई।
- राजस्थान- राजस्थान सरकार ने सीबीएसई से संबद्ध निजी स्कूलों को कक्षा 9 से 12 के लिए ट्यूशन फीस में 30 प्रतिशत की कटौती का निर्देश दिया है जबकि राज्य बोर्ड से संबद्ध स्कूलों को समान कक्षाओं में अपनी फीस में 40 प्रतिशत की कमी करने को कहा गया है। आदेश में कहा गया है कि चूंकि सीबीएसई ने कक्षा 9 से 12वीं के स्कूल सिलेबस को 30 प्रतिशत घटा दिया है इसलिए उनके स्कूल की ट्यूशन फीस में 30 फीसदी की कमी की जानी चाहिए। इसके साथ ही राजस्थान बोर्ड ने सिलेबस में 40 फीसदी की कमी की है, इसलिए स्कूलों को फीस में 40 प्रतिशत की कमी करनी चाहिए।
- मध्य प्रदेश- कोरोना महामारी को देखते हुए निर्वाचन आयोग ने 80 साल से अधिक उम्र के बुजुर्गों, दिव्यांगजन और कोरोना संक्रमित मरीजों को उपचुनाव में पोस्टल बैलट के माध्यम से घर से ही मतदान करने की सुविधा प्रदान की है। राज्य में 28 विधानसभा सीटों पर उपचुनाव होने हैं। घर से वोट करने की सुविधा 2 नवंबर तक उपलब्ध होगी। एमपी में 10,094 सक्रिय कोविड मरीज हैं।
- केरल- केरल के कासरगोड जिले में टाटा समूह द्वारा निर्मित 551-बेड के कोविड अस्पताल का संचालन शुरू हो गया है। राज्य सरकार इस सुविधा को और विकसित करने और स्वास्थ्य कर्मियों की अपेक्षित संख्या में भर्ती करने के लिए तैयार है। स्वास्थ्य अधिकारियों के अनुसार, ऑपरेशन शिएटर और आईसीयू के साथ अस्पताल के पूरे रफ्तार से काम करने में कम से कम तीन महीने लगेंगे। अस्पताल पर 60 करोड़ रुपये खर्च हुए हैं। इस बीच, राज्य में कोविड के हालात गंभीर बने हुए हैं, तीन जिलों से ही 1000 से अधिक मामले सामने आए हैं। राज्य में 8,790 नए केस मिलने के साथ ही सक्रिय कोविड-19 के मामले कल 93,264 पहुंच गए। कोविड से मौत का आंकड़ा 1400 पार कर गया है।
- तमिलनाडु- मुख्यमंत्री ई. के. पलानीस्वामी ने एक वीडियो कॉन्फ्रेंस के माध्यम से 'जन आंदोलन' अभियान के स्टेट चैप्टर के लिए 33 वाहनों को हरी झंडी दिखाकर रवाना किया गया। इसका मकसद उत्सव के सीजन में लोगों में जागरूकता पैदा करना है। बुधवार को जारी वार्षिक शिक्षा रिपोर्ट के आंकड़ों से पता चलता है कि महामारी का स्कूल शिक्षा पर काफी प्रभाव पड़ा है। इसके नतीजों के अनुसार, तमिलनाडु में एक सप्ताह की सर्वेक्षण अवधि के दौरान कम से कम एक चौथाई छात्रों ने कोई पढ़ाई-लिखाई नहीं की। राज्य ने बुधवार को मद्रास उच्च न्यायालय को सूचित किया कि राज्य के भीतर यात्रियों के आने-जाने के लिए ई-पास की आवश्यकता नहीं है, यह केवल हिल स्टेशनों को जाने वाले और राज्य में प्रवेश करने वाले अंतरराष्ट्रीय पर्यटकों के लिए अनिवार्य है।
- कर्नाटक- प्राथमिक और माध्यमिक शिक्षा मंत्री सुरेश कुमार ने ऑनलाइन कक्षाओं के मानदंडों के उल्लंघन के खिलाफ स्कूलों को आगाह किया है। उन्होंने चेतावनी दी है कि ऑनलाइन शिक्षा पर राज्य सरकार की विशेषज्ञ समिति द्वारा निर्धारित दिशानिर्देशों का उल्लंघन करने वाले स्कूल अपनी मान्यता खो देंगे और जुर्माना भी लग सकता है। कर्नाटक में कोविड-19 महामारी के बीच हुए पहले चुनाव में विधान परिषद की चार सीटों पर 2014 की तुलना में जबर्दस्त मतदान हुआ। कर्नाटक में 17 नवंबर से डिग्री कॉलेज, पीजी संस्थान फिर से खुलने जा रहे हैं। उच्चतर शिक्षा विभाग ने राज्य के डिग्री कॉलेजों और पोस्ट ग्रेजुएट संस्थानों को 17 नवंबर से फिर से खोलने का कार्यक्रम तैयार कर लिया है।
- आंध्र प्रदेश- अपने स्टैंड के उलट, राज्य सरकार ने राज्य चुनाव आयुक्त  एन. रमेश कुमार को बताया कोविड-19 के हालात अभी स्थानीय निकाय के चुनाव कराने के लिए अनुकूल नहीं हैं जबकि एसईसी जल्दी चुनाव कराने की मंशा जता चुके हैं। एसईसी रमेश कुमार से मुलाकात कर मुख्य सचिव नीलम साहनी ने बताया कि कई सरकारी कर्मचारी वायरस से प्रभावित हुए हैं और इसलिए हालात चुनाव कराने के लिए उपयुक्त नहीं हैं। आंध्र प्रदेश में कोविड केस 27 हजार से कम हो गए हैं। गुरुवार को हुए 77,028 टेस्ट में से 2,949 नए संक्रमण मामले दर्ज किए गए और 3609 और मरीज ठीक हो गए।
- तेलंगाना- पिछले 24 घंटों में 1504 नए मामले आए, 1436 लोग ठीक हो गए और 5 की मौत हो गई। 1504 केस में से 288 मरीज जीएचएमसी से हैं। कुल मामले- 235656, सक्रिय मामले- 17979, मौतें- 1324, ठीक होने वालों की संख्या- 216353 है। रूसी कोविड-19 वैक्सीन स्पूतनिक भारत में 2021 की दूसरी तिमाही के आसपास उपयोग के लिए उपलब्ध होने की संभावना है क्योंकि मार्च 2021 के अंत से पहले तृतीय चरण के परीक्षणों की उम्मीद नहीं की जा सकती है और इसमें ज्यादा समय भी लग सकता है। डॉ. रेड्डी लैबोरेटरीज के सीईओ इरेज इजरायली ने कहा है कि तीसरे चरण का अध्ययन मार्च के अंत तक पूरा होने की उम्मीद है और हो सकता है कि यह अप्रैल या मई 2021 या और ज्यादा समय भी ले।
फैक्ट चेक